ગુજરાતની નીચલી અદાલતોમાં હજી પણ 15,95,011 કેસો પેન્ડીંગ છે અને આ પેન્ડીંગ કેસોના ઝડપી નિકાલ માટે ગુજરાત હાઇકોર્ટે ઓટોમેટેડ એલર્ટ સિસ્ટમ શરૂ કરી છે. પાંચ વર્ષ કે તેથી વધુ વર્ષથી પેન્ડીંગ કેસોમાં જ્યાં મુદ્દત આપવામાં આવી હોય ત્યાં જસ્ટીસને એસએમએસ મોકલવામાં આવશે. નીચલી કોર્ટમાં જે કેસો પેન્ડીંગ છે તેમાં 15 ટકા કેસો એટલે કે 2,44,657 કેસ જિલ્લા, મેજીસ્ટ્રીયલ અને સિવિલ કોર્ટમાં એક દાયકાથી પેન્ડીંગ છે. આ કેસોનો નિકાલ કરવા પણ નવી સિસ્ટમ લાગુ કરવામાં આવી હોવાનું જાણવા મળ્યું છે. પાંચ વર્ષ કે તેથી વધુ વર્ષથી પડતર રહેલા કેસોમાં સપ્તાહથી વધારે મુદ્દત નહીં આપવાની સૂચના આપવામાં આવી છે. જો કોઇ જસ્ટીસ જૂના કેસોની સુનાવણી સપ્તાહમાં ન કરે તો તેમને એસએમએસ મોકલવામાં આવશે. એ ઉપરતાં તેમને બાકી રહેલા કેસોની યાદી પણ મોકલાશે. ગુજરાતની નીચલી અદાલતોમાં 16.5 ટકા એટલે કે 2,63,119 કેસ પાંચ થી દસ વર્ષ જૂના છે. સમગ્ર ભારતમાં 22,57,996 કેસ છે જે છેલ્લા દસ વર્ષથી વધારે વખતથી નીચલી અદાલતોમાં પેંડિંગ છે. જે દેશની નીચલી અદાલતોના બાકી કેસોના 8.52% ગણી શકાય છે.